Հավելված 3

ՀՀ կառավարության

2024 թվականի ——— -ի

N - Ն որոշման

**Կ Ա Ր Գ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԸՆԴՀԱՆՈՒՐ ՕԳՏԱԳՈՐԾՄԱՆ ՊԵՏԱԿԱՆ ԱՎՏՈՄՈԲԻԼԱՅԻՆ ՃԱՆԱՊԱՐՀՆԵՐԻ ՎՐԱ ԳՏՆՎՈՂ՝ ԱՌԱՆՁԻՆ ՊԱՀՊԱՆՄԱՆ ՀԱՆՁՆՎՈՂ ԹՈՒՆԵԼՆԵՐԻ ՊԱՀՊԱՆՄԱՆ ԱՇԽԱՏԱՆՔՆԵՐԻ ԻՐԱԿԱՆԱՑՄԱՆ ԵՎ ԿԱՏԱՐՎԱԾ ԱՇԽԱՏԱՆՔՆԵՐԻ ԸՆԴՈՒՆՄԱՆ**

**1. ԸՆԴՀԱՆՈՒՐ ԴՐՈՒՅԹՆԵՐ**

1. Սույն կարգով սահմանվում են Հայաստանի Հանրապետության ընդհանուր օգտագործման ավտոմոբիլային ճանապարհների (այսուհետ՝ ավտոմոբիլային ճանապարհներ) վրա գտնվող` առանձին պահպանման հանձնվող թունելների պահպանման աշխատանքների իրականացման և կատարված աշախատանքներն ընդունելու կարգը:
2. Ավտոմոբիլային ճանապարհների վրա գտնվող` առանձին պահպանման հանձնվող թունելների պահպանման հիմնական խնդիրն է` մշտապես ապահովել կառույցի պահպանվածությունն այնպիսի վիճակում, որը համապատասխանում է անվտանգ և անխափան երթևեկության ապահովման պահանջներին:
3. Պետական կարիքների համար ավտոմոբիլային ճանապարհների վրա գտնվող` առանձին պահպանման հանձնվող թունելների պահպանման աշխատանքների կապալի պայմանագրերը (այսուհետ՝ կապալի պայմանագիր) կնքվում են 5-7 տարի ժամկետով այն կապալառու կազմակերպությունների հետ, որոնք բավարարում են սույն որոշման 4-րդ հավելվածով սահմանված տեխնիկական պահանջներին և ընտրվել են մրցութային կարգով` «Գնումների մասին» ՀՀ օրենքին համապատասխան:
4. Սույն կարգով չնախատեսված դեպքերում՝ ավտոմոբիլային ճանապարհների վրա գտնվող` առանձին պահպանման հանձնվող կամրջի պահպանման անընդհատությունն ապահովելու նպատակով կամրջի պահպանման աշխատանքները կարող են ձեռքբերվել մեկ անձից գնման ընթացակարգով՝ գնումների մասին ՀՀ օրենսդրությամբ սահմանված կարգով։ Սույն կետում նշված դեպքում պահպանման աշխատանքների կատարման ժամկետը սահմանվում է պայմանագրով։

**2. ԱՎՏՈՄՈԲԻԼԱՅԻՆ ՃԱՆԱՊԱՐՀՆԵՐԻ ՎՐԱ ԳՏՆՎՈՂ` ԱՌԱՆՁԻՆ ՊԱՀՊԱՆՄԱՆ ՀԱՆՁՆՎՈՂ ԹՈՒՆԵԼՆԵՐԻ ՊԱՀՊԱՆՄԱՆ ՀԻՄՆԱԿԱՆ ՏԵԽՆԻԿԱԿԱՆ ՊԱՀԱՆՋՆԵՐԸ**

1. Ավտոմոբիլային ճանապարհների վրա գտնվող` առանձին պահպանման հանձնվող թունելների պահպանման հիմնական նպատակն է` թունելների կառույցների, սարքավորումների և այլ տարրերի վնասվածքների առաջացման կանխարգելումը, որի համար պետք է իրականացնել թունելների զննման, ստուգման, խնամքի և ընթացիկ նորոգման աշխատանքներ:
2. Թունելի պահպանման կապալառուն պարտավոր է վարել թունելի պահպանման աշխատանքների մատյան, որը պետք է լինի կարված, համարակալված էջերով և պատվիրատուի կողմից կնքված: Մատյանը պետք է պահվի կապալառուի թունելի պահպանման հերթափոխի գրասենյակում և տրամադրվի տվյալ ավտոմոբիլային ճանապարհի պետական կառավարման մարմնի և Հայաստանի Հանրապետության ներքին գործերի նախարարության ոստիկանության ներկայացուցիչներին` թունելի պահպանման վերաբերյալ դիտողություններ և առաջարկություններ գրանցելու նպատակով: Յուրաքանչյուր քաղաքացի իրավասու է տվյալ ավտոմոբիլային ճանապարհների պետական կառավարման մարմնին և/կամ տվյալ թունելի պահպանումը իրականացնող կապալառուին իրազեկել թունելի վիճակի մասին: Նշված թերությունների բնույթի և տեղի վերաբերյալ կապալառուն նույն օրը տեղեկացնում է պատասխանատուին՝ «Ճանապարհային ցանցի կառավարման համակարգ» բջջային հավելվածի միջով։ Թերությունները վերացվում են սույն կարգի N 1 աղյուսակում նշված ժամկետում, ինչի մասին նույն օրը բջջային հավելվածի միջով տեղեկատվություն է ուղարկվում պատասխանատուին՝ կցելով թերությունների վերացման փաստը հավաստող լուսանկարներ (մինչև 10 հատ)։ Թերությունները սահմանված ժամկետում չվերացնելու դեպքում, ներառվում են ամսեկան ամփոփագրում և հիմք է հանդիսանում աղյուսակ N 1-ում բերված տոկոսաչափերով նվազեցումներ կիրառելու համար։
3. Ավտոմոբիլային ճանապարհների վրա գտնվող` առանձին պահպանման հանձնվող թունելների պահպանման հիմնական տեխնիկական պահանջները, որոնք պարտադիր են թունելների պահպանման կապալառու կազմակերպությունների (այսուհետ` կապալառու) կողմից կատարման համար, հետևյալն են`

**1) Զննումների և դիտարկումների ամենօրյա իրականացում: Զ**ննումները և դիտարկումները պետք է կատարվեն կապալառուի հերթափոխի պետի կողմից ամեն օր: Կապալառուի հերթափոխի պետը պարտավոր է գրանցումներ կատարել թունելի պահպանման հերթափոխային մատյանում, որը տվյալ հերթափոխի ավարտին փոխանցվում է հաջորդ հերթափոխի պետին, ձեռնարկել անհրաժեշտ միջոցներ` զննման արդյունքում հայտնաբերված անսարքությունները կամ թերությունները հերթափոխի ուժերով վերացնելու ուղղությամբ, երթևեկության անվտանգությանը վտանգ սպառնալու կամ արտակարգ իրավիճակների դեպքում, շտապ (մեկ ժամվա ընթացքում) զեկուցել պատվիրատուին` համապատասխան միջոցառումներ ձեռնարկելու նպատակով:

**2) Ստուգման ապահովում:** Ստուգումն իրականացնում է կապալառուի թունելի պահպանման պատասխանատուն տվյալ հերթափոխի պետի հետ համատեղ` առնվազն շաբաթական մեկ անգամ: Արդյունքները և հանձնարարականները (ներառյալ կատարման ժամկետները, որոնք պետք է համապատասխանել սույն կարգի ----- աղյուսակում նշված թերությունների վերացման ժամկետներին) գրանցվում են կապալառուի թունելի պահպանման և հերթափոխային մատյաններում:

ա. Իրականացվող զննումների և ստուգման ժամանակ հատուկ ուշադրություն պետք է դարձվի թունելի երեսարկման և պատերի սվաղի վիճակին, երթևեկամասի և մայթերի ծածկի վրա ճաքերի ու փոսերի առկայությանը, շինարարական կոնստրուկցիաների ճկվածքներին, սվաղի կպածությանը կոնստրուկցիաներին, պատերին ու առաստաղին ամրացված սարքերի կայունությանը, ջրի հոսքի և կաթոցների ինտենսիվությանը: Զննման ժամանակ պետք է քարտեզագրել առկա բոլոր ջրահոսքերը, կաթոցները, խոնավացած հատվածները, նկարագրել դրանց սեզոնայնությունը, ջրի ելքերի ծավալները, հոսքերի փոփոխման շարժը, ձմեռային սեզոնին` սառցակալման ենթարկվելը: Թունելների երեսարկի վիճակի զննման ժամանակ անհրաժեշտ է քարտեզագրել առկա բոլոր վնասվածքները (ճաքեր, բետոնի քայքայված հատվածներ, բետոնի շերտազատման հատվածներ, պատերի սվաղի քայքայված հատվածներ, ամրանների բետոնե-պաշտպանիչ շերտի բացակայություն):

բ. Թունելի պատերի և առաստաղի վրա 0.5 մմ-ից լայն ճաքերի սահմանները նշվում են սվաղի վրա, իսկ արագ զարգացող ճաքերին ամրացվում են «փարոսներ»` դրանց զարգացման դիտարկումը իրականացնելու նպատակով: «Փարոսներ»-ը համարակալվում են և դրանց տեղադրությունը գրանցվում է կապալառուի թունելի պահպանման և հերթափոխային մատյաններում: Ամսական առնվազն մեկ անգամ կապալառուի հերթափոխի պետը ստուգում է «փարոսներ»-ի վիճակը և համապատասխան գրառում է կատարում կապալառուի թունելի պահպանման և հերթափոխային մատյաններում: Ճաքերի վտանգավորության աստիճանը որոշվում է` ելնելով կառույցի կոնստրուկտիվ առանձնահատկություններից և հաշվի առնելով նրա վրա ազդող բոլոր գործոնները (լեռնային և հիդրոստատիկ ճնշում, սեփական քաշ, բետոնի կծկում, ջերմային ազդեցություն և այլն): Այն դեպքերում, երբ «փարոսների» զննման արդյունքում պարզվում է, որ ճաքերի զարգացման դինամիկան նորմատիվայինից բարձր է և վտանգված է թունելի նորմալ աշխատանքային ռեժիմը, թունելի պահպանման կապալառուն պարտավոր է, ներկայացնելով զննման արդյունքները, զեկուցել պատվիրատուին` համապատասխան միջոցառումներ ձեռնարկելու նպատակով:

գ. Տարվա անձրևային սեզոնից առաջ և դրա ավարտին կապալառուի թունելի պահպանման պատասխանատուն ստուգում է ճակատամուտքերի հանույթների, լիցքերի, հենապատերի, ջրահեռացման համակարգի, լեռնային առուների և ճանապարհային կահավորանքի վիճակը և պահանջվող տեխնիկական նորմերին դրանց համապատասխանեցնելու նպատակով կատարված աշխատանքները` արդյունքների մասին գրանցում կատարելով կապալառուի թունելի պահպանման մատյանում:

**3) Խնամքի և ընթացիկ նորոգման ապահովում:**Թունելի կոնստրուկտիվ տարրերի, կառույցների, սարքավորումների, համակարգերի ընթացիկ նորոգման և խնամքի աշխատանքների հիմնական նպատակն է` կանխել դրանց ժամանակից շուտ մաշվածությունը: Այդ նպատակով կապալառուն պարտավոր է իրականացնել կանխարգելիչ միջոցառումներ` վերացնելով վնասվածքներն ու անսարքությունները:

ա. Որպես խնամքի և ընթացիկ նորոգման աշխատանքներ, կապալառուն պարտավոր է իրականացնել թունելի լվացման, աղբի, ձյան և սառույցի հեռացման, հակահրդեհային համակարգի, օդափոխության համակարգի, լուսավորման համակարգի, կապի և ազդանշանային համակարգի, թունելային շինությունների և կահավորանքի, երթևեկամասի և մայթերի (այդ թվում` թունելի երկու ճակատամուտքերից հաշված` 100 մետր երկարությամբ երթևեկամասի և մայթերի հատվածներ) շահագործման համար անհրաժեշտ վիճակում գտնվելու ապահովման, թունելի պատերի և կամարի վրա առաջացած թերությունների (ճաքերի և վնասվածքների) վերացման աշխատանքներ, իսկ ձմեռվա սեզոնին իրականացնել նաև թունելի պատերի, առաստաղի և հատակի վրա սառցաբեկորների և սառցալեզվակների հեռացում:

1. Ստորև բերված են թունելի հիմնական տարրերի և կոնստրուկտիվ համակարգերի պահպանման հիմնական տեխնիկական պահանջները, որոնց ապահովման նպատակով կապալառուն պարտավոր է տեղամասում իրականացնել շուրջօրյա հերթապահություն`

**1) Երթևեկամաս, մայթեր և դրանց պահպանման հիմնական պահանջներն են`**

ա. Երթևեկամասի և մայթերի ծածկը մշտապես պետք է լինի մաքուր և զերծ ավելորդ առարկաներից, ձնից, սառույցից ու շինարարական նյութերից: Արգելվում է շրջված կամ շարժվող անվահրիչ եզրաքարերի առկայությունը: Ձյան տեղումների դադարումից 1 ժամ հետո ճակատամուտքից հաշված 100 մ երկարությամբ ճանապարհահատվածը պետք է լինի մաքրված ու մշակված հակամերկասառուցային նյութերով:

բ. Արգելվում է 3 մմ-ից ավելի լայնությամբ ճաքերի առկայություն ծածկի մակերևույթում: Ճաքերը պետք է մաքրվեն սրածայր քերիչներով, փոշեզրկվեն և լցվեն բիտումային խառնուրդով կամ բիտումային մածիկով:

գ. Փոսերի առկայությունը 1000 քմ ծածկի վրա պետք է լինի ոչ ավելի, քան 5 քմ: Փոսային նորոգման աշխատանքները պետք է կատարվեն երթևեկության նվազագույն ինտենսիվության պայմաններում, աշխատավայրը պետք է կահավորվի անհրաժեշտ ճանապարհային և լուսաազդանշանային համակարգով: Ծածկի փոսային նորոգումը պետք է կատարվի շինարարական նորմերի և տեխնիկական պայմանների պահանջներին համապատասխան և նույն տիպի ու հատիկային կազմ ունեցող ասֆալտբետոնյա խառնուրդով` ապահովելով շինարարական նորմերով նախատեսված անհրաժեշտ խտացումը: Այն դեպքում, երբ ծածկի փոսային նորոգման աշխատանքը կատարվում է թունելի ամբողջ երկարությամբ և լայնությամբ, տրանսպորտային միջոցների երթևեկությունը թունելով պետք է ժամանակավորապես դադարեցվի և իրականացվի լեռնանցքային վերգետնյա կրկնորդ երթուղով:

դ. Երթևեկամասի ծածկի հետ անիվի կառչման գործակիցը պետք է տարեկան մեկ անգամ ստուգվի և լինի ոչ պակաս 0.6-ից կամ ավտոմեքենայի արգելակումից հետո մինչև նրա լրիվ կանգառը անցած ճանապարհը չպետք է գերազանցի 10, 24, 42 մ համապատասխանաբար ավտոմեքենայի 40, 60, 80 կմ/ժամ արագությամբ շարժվելու դեպքում:

ե. Թունելի երթևեկամասը և մայթերը շաբաթական առնվազն 2 անգամ, իսկ պատերն ամսական մեկ անգամ պետք է լվացվեն մրից ու փոշուց` հակահրդեհային համակարգի միջոցով կամ ջրցան մեքենայով:

**2) Ջրահեռացման համակարգ և դրա պահպանման հիմնական պահանջներն են`**

ա. Ջրահեռացման համակարգի տարրերը մշտապես պետք է գտնվեն մաքուր վիճակում և ապահովեն ջրի ազատ հոսքը:

բ. Թունելի ճակատամուտքերի եզրապատերի և հենապատերի հետնամասերում գտնվող վաքերը, ինչպես նաև ջրահեռացման լեռնային առուները պետք է լինեն մաքուր, զերծ տիղմից ու թափվածքներից և ապահովեն ջրի ազատ հոսքը:

 գ. Մայթերի և պաշտպանիչ գոտու եզրաքարերի ու թունելի առանցքով տեղադրված ցամաքուրդային և ջրթող խողովակները մշտապես պետք է լինեն մաքուր և զերծ տիղմի նստվածքներից ու թափվածքներից: Խցանումների հայտնաբերման դեպքում պետք է վերացնել դրանց առաջացման պատճառները:

դ. Տիղմազտիչները մշտապես պետք է լինեն մաքուր և առանց ճաքերի:

ե. Դիտահորերը մշտապես պետք է լինեն սարքին ու մաքուր և ապահովեն դրանցում տեղադրված սարքավորումների և հաղորդակցումների անխափան աշխատանքը:

զ. Թունելային երեսարկման պատերից գրունտային ջրերի հոսքի, կաթոցի կամ խոնավացման տեղերի հայտնաբերման դեպքում, սվաղի հաստության հաշվին, առանց վնասելու մետաղական ցանցը, պետք է ստեղծել ջրահավաք փորվածք` մեկուսացնելով մակերեսը բիտումով կամ ջրադիմացկուն ներկով, ճկափողի շուրթը սոսնձով կպցնելով փորվածքի հատակին, իսկ մյուս ծայրը տեղադրելով մոտակա տիղմազտիչի մեջ: Այն դեպքում, երբ փողրակը չի ապահովում ջրահեռացումը (ջրի ելքը մեծ է 1-3 լիտր/ժամ) պատերի վրա արվում են ատամնաորմածքներ և դրանք միացվում են տիղմազտիչին: Թունելի առաստաղային մասից հոսող ջուրը հավաքվում է մետաղական կամ պլաստիկ կախովի խողովակներով, փողրակներով կամ ատամնաորմածքներով: Ջրի հոսքի վերացումից հետո ջրահավաք փորվածքները և ատամնաորմածքները մշակվում են ցեմենտի շաղախով: Պետք է արգելակել թունելի պատերից և առաստաղից առաջացող ջրահոսքերը և ջրի կաթոցները թունելի երթևեկամասի ու մայթերի վրա: Պարտադիր պետք է կատարել բոլոր ջրահոսքերի և կաթոցների կազմակերպված հեռացում դեպի թունելի դրենաժային համակարգ: Ձմեռվա սեզոնին նաև պետք է ձեռնարկել համապատասխան միջոցներ` առկա ջրահոսքերի և կաթոցների սառցակալման դեմ: Մշտապես պետք է իրականացվեն ջրահոսքերի ջրամեկուսացման աշխատանքներ թունելի երեսարկի ողջ մակերեսով:

**3) Օդափոխության համակարգ և դրա պահպանման հիմնական պահանջներն են`**

ա. Ամսական առնվազն չորս անգամ պետք է ստուգել բոլոր օդափոխիչների աշխատանքը` շահագործման կանոններին դրանց համապատասխանությունը որոշելու նպատակով և անսարքությունների բացահայտման դեպքում իրականացնել վերականգնման աշխատանքներ: Արդյունքների մասին պետք է գրանցում կատարել կապալառուի թունելի պահպանման մատյանում:

բ. Ամսական առնվազն չորս անգամ պետք է ստուգել օդափոխիչ հորանների և օդամուղ անցքերի մաքրությունն ու անցքերի փականների աշխատանքը և անսարքությունների բացահայտման դեպքում իրականացնել վերականգնման աշխատանքներ: Արդյունքների մասին պետք է գրանցում կատարել կապալառուի թունելի պահպանման մատյանում:

գ. Ածխածնի օքսիդի (CO) սահմանային թույլատրելի պարունակությունը օդերևութաբանական անբարենպաստ պայմանների և տրանսպորտային միջոցների առավելագույն հոսքի դեպքում չպետք է գերազանցի 100 մլգ/խոր. մ: Ածխածնի օքսիդի (CO) պարունակությունը թունելում օպերատիվ որոշելու համար կապալառուն պարտադիր պետք է ունենա համապատասխան սարքավորում:

դ. Օդամղիչներով մղվող օդի արագությունը թունելի տրանսպորտային ծավալում (եզրաչափերից ներս գտնվող հատվածում), չհաշված երթևեկող տրանսպորտային միջոցների ազդեցությունը, չպետք է գերազանցի 6 մ/վրկ:

ե. Ամսական առնվազն չորս անգամ պետք է ստուգել օդափոխիչների աշխատանքի կառավարումը ինչպես կենտրոնական կառավարման խցիկից, այնպես էլ անմիջական օդափոխիչների խցիկից և անսարքությունների բացահայտման դեպքում իրականացնել վերականգնման աշխատանքներ: Արդյունքների մասին պետք է գրանցում կատարել կապալառուի թունելի պահպանման մատյանում:

զ. Թունելի պահպանման մատյանում պետք է կատարել օդափոխիչների աշխատանքի վերաբերյալ ամենօրյա գրանցումներ` նշելով յուրաքանչյուր օդափոխիչի աշխատած ժամանակահատվածները և ռեժիմները:

**4) Լուսավորման համակարգ և դրա պահպանման հիմնական պահանջներն են`**

ա. Օրական առնվազն մեկ անգամ պետք է ստուգել լամպերի, վարդակների, խրոցների, վահանների առկայությունը և դրանց աշխատանքը, ինչպես նաև լուսավորման համակարգի ավտոմատ կառավարումը: Դրանց բացակայության կամ անսարքության դեպքում պետք է իրականացնել վերականգնման աշխատանքներ: Արդյունքների մասին պետք է գրանցում կատարել կապալառուի թունելի պահպանման մատյանում:

բ. Թունելի լուսավորությունը պետք է մշտապես ապահովի բնական լուսավորությունից արհեստականին անցման սահունությունը: Այդ նպատակով, թունելի ճակատամուտքերից սկսած երթևեկամասի առանցքային հատվածում ծածկի հորիզոնական լուսավորությունը պետք է լինի ստորև բերված աղյուսակում տրված պահանջներից ոչ պակաս.

|  |  |
| --- | --- |
| Լուսավորման ռեժիմ | Լուսավորությունը (լյուքսերով) ճակատամասից հաշված հեռավորության վրա (մետրերով) |
| 0 | 25 | 50 | 75 | 100 և ավելի |
| Ցերեկային ժամեր | 750 | 600 | 400 | 200 | 30 |
| Գիշերային ժամեր | 30 | 30 | 30 | 30 | 30 |

գ. Երթևեկամասի ծածկի լուսավորման առավելագույն պայծառության հարաբերությունը հարևան հատվածի լուսավորման նվազագույն պայծառությանը չպետք է գերազանցի 3:1-ին:

դ. Թունելների օդափոխության և լուսավորության ուղիները, ինչպես նաև սպասարկման տարածքները մշտապես պետք է ունենան լուսավորման հնարավորություն` զննումները, ուսումնասիրությունները և նորոգման աշխատանքները իրականացնելու համար:

ե. Լուսավորության ցուցանիշները թունելում օպերատիվ որոշելու համար կապալառուն պարտադիր պետք է ունենա համապատասխան սարքավորում:

**5) Կապի, հակահրդեհային, արգելափակման և ազդանշանային համակարգեր և դրանց պահպանման հիմնական պահանջներն են`**

ա. Շաբաթական առնվազն երկու անգամ պետք է ստուգել թունելի ճակատամուտքերի մոտեցումներում տեղադրված անհրաժեշտ ճանապարհային նշանների առկայությունը և դրանց ընթեռնելիությունը: Անհրաժեշտության դեպքում դրանք փոխարինել նորերով: Արդյունքների մասին գրանցում կատարել կապալառուի թունելի պահպանման մատյանում:

բ. Շաբաթական առնվազն երկու անգամ պետք է ստուգել թունելի հեռախոսակապի և բարձրախոսների աշխատանքը: Անսարքության դեպքում պետք է իրականացնել վերականգնման աշխատանքներ: Արդյունքների մասին պետք է գրանցում կատարել կապալառուի թունելի պահպանման մատյանում:

գ. Մշտական հսկողություն ապահովել թունելի երկարությամբ խցիկներում տեղադրված մուտքն արգելող ազդանշանային համակարգի (ինչպես թունելի խցիկներում տեղադրված կետերից, այդպես էլ կենտրոնական կառավարման խցիկից) նորմալ աշխատանքների վերաբերյալ:

**6) Թունելային շինություններ, կահավորանք և դրանց պահպանման հիմնական պահանջներն են`**

ա. Մայթերը պետք է լինեն մաքուր։

բ. Ճանապարհային նշանները պետք է լինեն ընթեռնելի և տեղադրված «Ճանապարհային ոստիկանություն» ծառայության հետ համաձայնեցված ճանապարհային նշանների տեղաբաշխման սխեմային համապատասխան: Խստիվ արգելվում է պետական ստանդարտներին չհամապատասխանող նշանների տեղադրումը:

գ. Մայթերը և պաշտպանիչ գոտու եզրաքարերը պետք է լինեն նշագծված:

դ. Թունելի առանցքային գծանշումը մշտապես պետք է լինի ընթեռնելի և համապատասխանի գործող նորմերին:

ե. Թունելի մուտքային մասերում պատերը երկու կողմից պետք է ներկված լինեն լուսանդրադարձիչ սպիտակ ներկով` 100 մ երկարությամբ և 1.5 մ բարձրությամբ: Թունելի մյուս հատվածների պատերը պետք է ներկված լինեն համաձայն գործող նորմերի:

**7) Թունելի երեսարկ, օդափոխության ուղիներ, հորիզոնական սալ, միջնորմներ և դրանց նորոգման հիմնական պահանջներն են`**

ա. Թունելում առաջացած ճաքերը պետք է նորոգվեն` հետագա զարգացումը կանխելու նպատակով: Ըստ անհրաժեշտության ճաքերը պետք է սվաղվեն կամ կատարվի տորկրետացում մետաղական ցանցի և որմակերի հեղյուսների (անկերների) տեղադրումով:

 բ. Ամրանները պետք է փակված լինեն բետոնի պահպանիչ շերտով: Ամրանների բաց լինելու դեպքում պետք է վերականգնումը իրականացնել սվաղով կամ տորկրետացումով:

գ. Թունելի երեսարկի վրա առաջացած վնասվածքները և/կամ թերությունները (բետոնի քայքայված և/կամ շերտազատված հատվածներ) պետք է վերականգնվեն` բետոնացման կամ տորկրետացման աշխատանքների իրականացմամբ:

դ. Թունելի պատերի վրա առաջացած վնասվածքները և/կամ թերությունները (սվաղի քայքայված և/կամ շերտազատված հատվածներ) պետք է վերականգնվեն` սվաղման աշխատանքների իրականացմամբ:

**3. ԱՎՏՈՄՈԲԻԼԱՅԻՆ ՃԱՆԱՊԱՐՀՆԵՐԻ ՎՐԱ ԳՏՆՎՈՂ` ԱՌԱՆՁԻՆ ՊԱՀՊԱՆՄԱՆ ՀԱՆՁՆՎՈՂ ԹՈՒՆԵԼՆԵՐԻ ՊԱՀՊԱՆՄԱՆ ԱՇԽԱՏԱՆՔՆԵՐԻ ՀՍԿՈՂՈՒԹՅԱՆ ԵՎ ԸՆԴՈՒՆՄԱՆ ԿԱՐԳ**

1. Ավտոմոբիլային ճանապարհների վրա գտնվող` առանձին պահպանման հանձնվող թունելների պահպանման աշխատանքների նկատմամբ հսկողությունը իրականացնում է սույն որոշման N 1 հավելվածով սահմանված կարգով նշանակված տվյալ ավտոճանապարհների պահպանման պատասխանատուն (այսուհետ` պատասխանատու)
2. Թունելի պահպանման աշխատանքների նկատմամբ շուրջօրյա հսկողություն ապահովելու նպատակով պատասխանատուն և կապալառու կազմակերպությունները թունելի պահպանման պայմանագրերի գործողության ողջ ընթացքում կիրառում են «Ճանապարհային ցանցի կառավարման համակարգ» բջջային հավելվածը , որի պահանջները և պայմանները սահմանվում են թունելի պահպանման պայմանագրով։
3. Թունելի պահպանման աշխատանքների ընդունումն իրականացվում է կապալի պայմանագրերով սահմանված կարգով և ժամկետում՝ հիմք ընդունելով պատասխանատուի կողմից սույն կարգի պահանաջներին համապատասպան կատարված հսկողության և դրա արդյունքում կազմված պահպանման ամսական ամփոփագիրը:
4. Թունելի պահպանման աշխատանքների նկատմամբ հսկողությունն իրականացվում է հետևյալ կերպ`

**1) Պահպանման միջանկյալ դիտարկում**

Թունելի պահպանման միջանկյալ դիտարկումները իրականացվում են յուրաքանչյուր ամիս` առնվազն երկու անգամ: Դիտարկումներն իրականացվում են հերթափոխի պետի մասնակցությամբ։ Միջանկյալ դիտարկման ժամանակ ստուգվում է թունելի պահպանման համապատասխանությունը սույն կարգի պահանջներին։

Դիտարկումների ընթացքում թերություններ հայտնաբերելու դեպքում պատասխանատուի կողմից «Ճանապարհային ցանցի կառավարման համակարգ» բջջային հավելվածով տեղորոշվում է թերության տեղամասը և բնույթը, որն ուղարկվում է կապալառու կազմակերպության էլեկտրոնային փոստին՝ միաժամանակ թերությունն արտացոլելով «Ճանապարհային ցանցի կառավարման համակարգ» բջջային հավելվածում: Արձանագրված թերությունները և դրանց վերացման ժամկետները գրանցվում են նաև թունելի պահպանման աշխատանքների մատյանում:

1. Թերության մասին էլեկտրոնային փոստը ստանալու օրվանից ոչ ուշ, քան սույն կարգի Աղյուսակ N 1-ում նշված ժամկետում, կապալառու կազմակերպությունը պարտավոր է վերացնել թերությունը և այդ մասին թերության վերացման օրը ծանուցում ուղարկել պատասխանատուի պաշտոնական էլեկտրոնային փոստին՝ կցելով թերությունների վերացման փաստը հավաստող լուսանկարներ (մինչև 10 հատ):

**2) Թունելի պահպանման աշխատանքների կատարման ամսական ակտի ընդունում**

Թունելի պահպանման միջանկյալ դիտարկման արդյունքների հիման վրա կատարվում է թունելի պահպանման աշխատանքների գնահատում՝ արդյունքները ձևակերպելով թունելի պահպանման ամսական ամփոփագրում (Ձև 1):

1. Թունելի պահպանման աշխատանքների կատարման ամսական ակտը ընդունվում է պայմանագրով սահմանված աշխատանքների ընդունման ժամկետում։
2. Թունելի պահպանման աշխատանքները ընդունվում և վճարվում են ամբողջությամբ, եթե ապահովված են սույն կարգով սահմանված պահանջները և կապալի պայմանագրով սահմանված այլ պահանջները:
3. Թունելի պահպանման աշխատանքները ընդունվում և վճարվում են մասնակիորեն` աղյուսակ N 1-ում բերված տոկոսաչափերով նվազեցումով, եթե սույն կարգով սահմանված պահանջները լիարժեք ապահովված չեն և (կամ) կիրառվել են կապալի պայմանագրով սահմանված տույժ, տուգանքը:

**Աղյուսակ N 1. Ավտոմոբիլային ճանապարհների վրա գտնվող` առանձին պահպանման հանձնվող թունելների պահպանման պահանջների ապահովման արժեքների տոկոսային հարաբերակցությունը**

|  |  |  |  |
| --- | --- | --- | --- |
| N | **Թունելի կոնստրուկտիվ տարրերի թերությունները**  | **Թերությունները հայտնաբերելուց հետո դրանց վերացման ժամկետները (օր)** | **% թունելի պահպանման արժեքից** |
| **1․** | **Երթևեկամաս և մայթեր, այդ թվում՝** |  | **15** |
| 1.1 | Երթևեկամասի և մայթերի վրա աղբի, ավելորդ առարկաների, ձյան և սառույցի (ձմեռվա սեզոնին) առկայություն (վերացման պահանջվող առավելագույն ժամկետը` թերությունը հայտնաբերելուց հետո` 3 ժամ): Երթևեկամասի, մայթերի և պատերի վրա մրի ու փոշու առկայություն  | ` 1 | 10 |
| 1.2 | 3 մմ-ից ավելի լայնությամբ ճաքերի առկայություն  | 2 | 2 |
| 1.3 | 1000 քառ. մ ծածկի մակերեսի վրա 5 քառ. մ ավելի փոսերի առկայություն ( | 5 | 3 |
| **2.** | **Ջրահեռացման համակարգ , այդ թվում՝** |  | **15** |
| 2.1 | Թունելի ճակատամուտքերում եզրապատերի և հենապատերի հետնամասում գտնվող վաքերում, ջրահեռացման լեռնային առուներում տիղմի, թափվածքների առկայություն  | 1 | 3 |
| 2.2 | Մայթերի ու պաշտպանիչ գոտու եզրաքարերի ու թունելի առանցքով տեղադրված ցամաքուրդային և ջրթող խողովակներում տիղմի և լցվածքների առկայություն  | 1 | 3 |
| 2.3 | Տիղմազտիչներում և դիտահորերում ճաքերի և ավելորդ առարկաների առկայություն  | 2 | 2 |
| 2.4 | Թունելային երեսարկման պատերի վրա գրունտային ջրերի հոսք և կաթոց, որոնք հնարավոր է վերացնել առանց կապիտալ վերականգնման  | 3 | 7 |
| **3.** | **Օդափոխության, լուսավորման, կապի, հակահրդեհային, արգելափակման և ազդանշանային համակարգեր, այդ թվում՝** |  | **55** |
| 3.1 | Օդափոխության համակարգի ցանկացած անսարքություն  | 3 | 25 |
| 3.2 | Պահանջվող լուսավորության ոչ պատշաճ ապահովում,  | 1 | 25 |
| 3.3 | Լուսավորման լամպերի անսարքության կամ բացակայության դեպքում | 1 ժամ |  |
| 3.4 | Կապի, հակահրդեհային, արգելափակման և ազդանշանային համակարգերի ցանկացած անսարքություն  | 1 | 5 |
| **4.** | **Թունելային.շինություններ.և.կահավորանք, այդ թվում՝** |  | **5** |
| 4.1 | Ճանապարհային նշանների պահանջվող քանակի բացակայություն կամ դրանց ոչ բավարար ընթեռնելիություն  | 1 | 2 |
| 4.2 | Մայթերի և պաշպանիչ գոտու եզրաքարերի նշագծված չլինելը  | 1 | 1 |
| 4.3 | Թունելի առանցքային գծանշման բացակայումը կամ դրա ոչ բավարար ընթեռնելիությունը  | 1 | 2 |
| **5.** | **Թունելի երեսարկ, օդափոխության ուղիների հորիզոնական սալ և միջնորմներ, այդ թվում՝** |  | **10** |
| 5.1 | Թունելում չմշակված ճաքերի առկայություն  | 5  | 3 |
| 5.2 | Թունելում բաց ամրանների առկայություն  | 5 | 3 |
| 5.3 | Թունելում բետոնի և/կամ սվաղի քայքայված և/կամ շերտազատված հատվածների առկայություն  | 10  | 4 |

1. Թունելի պահպանման աշխատանքներն ընդունվում են յուրաքանչյուր ամիս՝ կապալի պայմանագրով սահմանված կարգով և ժամկետում՝ հիմք ընդունելով պատասխանատուի կողմից կազմված թունելի պահպանման ամսական ամփոփագիրը։

**Ձև N 1**

**ԱՎՏՈՄՈԲԻԼԱՅԻՆ ՃԱՆԱՊԱՐՀՆԵՐԻ ՎՐԱ ԳՏՆՎՈՂ` ԱՌԱՆՁԻՆ ՊԱՀՊԱՆՄԱՆ ՀԱՆՁՆՎՈՂ ԹՈՒՆԵԼՆԵՐԻ ՊԱՀՊԱՆՄԱՆ ԱՇԽԱՏԱՆՔՆԵՐԻ ԱՄՍԱԿԱՆ ԱՄՓՈՓԱԳԻՐ**

Ճանապարհի անվանումը`\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ճանապարհի վրա գտնվող պահպանվող թունելի տեղադրությունը (կմ)` \_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Տարին \_\_\_\_\_\_\_\_\_\_\_\_\_\_\_\_ ամիսը \_\_\_\_\_\_\_\_\_\_\_\_\_\_\_\_\_\_\_

|  |  |  |  |  |
| --- | --- | --- | --- | --- |
| NN ը/կ | Թունելի պահպան-ման արժեքը | Նվազեցման տոկոսներն ըստ կոնստրուկտիվ տարրերի | Նվա-զեցման ընդհա-նուր տոկոսը | Նվա-զեցվող գումարը |
| Երթևեկա-մաս և մայթեր | Ջրա-հեռացման համա-կարգ | Օդափո-խության համա-կարգ | Լուսա-վորման համա-կարգ | Կապի, հակա-հրդեհային, արգելա-փակման և ազդա-նշանային համա-կարգեր | Թու-նելային շինու-թյուններ և կահա-վորանք | Թունելի երեսարկ, օդափո-խության ուղիների հորիզո-նական սալ և միջ-նորմներ |
|   |   |   |   |   |   |   |   |   |   |   |

Կատարողականի գումարը նվազեցումից հետո՝ \_\_\_\_\_\_\_\_\_\_\_\_\_\_\_\_\_\_ դրամ։

Ճանապարհների պահպանման պատասխանատուի լիազոր ներկայացուցիչ

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

                                                 (պաշտոն, անուն, ազգանուն, ստորագրություն)

\_\_\_\_\_ \_\_\_\_\_\_\_\_\_\_\_\_\_\_\_\_ 20 թ.

**Ձև N 2**

**Թունելի պահպանման աշխատանքների տիպային մատյանի ձև**

1. Կապալառու \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

2. Պատվիրատու \_\_\_\_\_\_\_\_\_\_\_\_\_\_\_\_\_\_\_\_\_\_\_\_

3. Կապալի պայմանագիր N \_\_\_\_\_\_\_\_\_\_\_\_\_\_\_.

4. Ճանապարհի անվանումը \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

5. Ճանապարհի վրա գտնվող պահպանվող թունելի տեղադրությունը` կմ \_\_.

6. Հայտնաբերված թերությունների մասին գրառումներ`

|  |  |
| --- | --- |
| Արձանագրված թերության հայտնաբերմանմասին գրառումներ | Արձանագրված թերության վերացման մասին գրառումներ |
| Ամսա-թիվ | Կոնստրուկ-տիվ տարր | Թերու-թյան տեղա-դրու-թյունը | Արձա-նագրված թերության նկարա-գրու-թյունը | Վերաց-ման ժամ-կետը | Թերու-թյունը արձա-նագրողի անունը, ազգա-նունը, պաշ-տոնը և ստորա-գրու-թյունը | Կապա-լառուի ներկա-յացուցչի անունը, ազգա-նունը, պաշ-տոնը և ստորա-գրու-թյունը | Վերացված էսահմանված ժամկետում | Սահման-ված ժամ-կետում չի վերացվել | Ստու-գումը իրակա-նացնողի անունը, ազգա-նունը, պաշ-տոնը և ստորա-գրու-թյունը | Կապա-լառուի ներկա-յացուցչի անունը, ազգա-նունը, պաշ-տոնը և ստորա-գրու-թյունը |
|   |   |   |   |   |   |   |   |   |   |   |

7. Գրառումներ կատարված զննումների վերաբերյալ`

|  |  |  |  |  |  |  |
| --- | --- | --- | --- | --- | --- | --- |
| Զննման օրը, ամիսը | Արձանագրված թերություն/վնասվածք (նշել որ համակարգում կամ որ կոնստրուկտիվ տարրերում) | Կապալառուի հերթափոխի պետի ստորա-գրությունը | Կապալառուի թունելի պահպանման պատասխա-նատուի հանձնարա-րականը | Կապալառուի թունելի պահպանման պատասխա-նատուի ստորա-գրությունը | Թերության / վնասվածքի վերացման համար կատարված աշխա-տանքները և դրանց կատարման օրը, ամիսը | Մեկնա-բանություն |
|   |   |   |   |   |   |   |

8. Տեղադրված «փարոսների» վերաբերյալ գրառումներ`

|  |  |  |  |  |
| --- | --- | --- | --- | --- |
| Զննման օրը, ամիսը | «Փարոսների» տեղադրությունը | Մանրամասներ | Կապալառուի հերթափոխի պետի ստորագրությունը | Մեկնաբա-նություն |
|   |   |   |   |   |

9. Օդափոխության համակարգի աշխատանքի վերաբերյալ գրառումներ`

|  |  |  |
| --- | --- | --- |
| Օդափոխության համակարգ (նշել օդափոխիչը) | Օդափոխիչի աշխատած ժամանակահատվածը (նշել օրը, ամիսը, ժամերը) և ռեժիմը | Կապալառուի հերթափոխի պետի ստորագրությունը |
|   |   |   |

10. Գրառումներ թունելի պահպանման կատարված այլ աշխատանքների վերաբերյալ՝

|  |  |  |  |
| --- | --- | --- | --- |
| Աշխատանքի տեսակը | Տեղադրությունը | Աշխատանքի կատարման օրը, ամիսը | Կապալառուի հերթափոխի պետի ստորագրությունը |